I uge 17 bliver det igen muligt at sejle under den ødelagte jernbanebro over Limfjorden.

Der er godt nyt på vej for de lystsejlere og erhvervsskibe, der normalt sejler i Limfjorden ved Aalborg. Fra uge 17 bliver det således igen muligt at sejle under den jernbanebro, som kom til skade den 28 marts, da et finsk skib påsejlede broen over Limfjorden. - Vi har netop indgået aftalen med Bladt Industries om at fjerne den beskadigede broklap over de kommende 10 dage. Og vi er glade for, at det betyder, at erhvervs- og lystsejlere igen kan sejle gennem jernbanebroen fra uge 17, siger sektionschef hos Banedanmark Helle Bøhl-Møller i en pressemeddelelse. Både bro, spor og broklap fik massive skader efter påsejlingen, og selve broklappen sidder nu fast og kan ikke åbnes. Banedanmark er i fuld gang med at planlægge, hvordan skaderne på spor, bro bliver udbedret, og hvordan selve produktionen af en ny broklap skal ske. - Det er en kompleks operation at få produceret og monteret en ny broklap. Samtidig er vi også i fuld gang med at undersøge om den rette løsning er samme type broklap, eller der med fordel kan monteres en anden type. Det gælder om at finde den rette løsning til hurtigst muligt at få genåbnet for togtrafikken, siger Helle Bøhl-Møller. Banedanmark forventer at kunne melde ud om, hvornår togtrafikken igen kan køre over broen, inden for de kommende uger.